CELEX: 62020TN0393
Language: sl
Date: 2020-06-23 00:00:00
Title: Zadeva T-393/20: Tožba, vložena 23. junija 2020 – Front Polisario/Svet

24.8.2020   
            
            
               SL
            
            
               Uradni list Evropske unije
            
            
               C 279/48
            
         
      Tožba, vložena 23. junija 2020 – Front Polisario/Svet
      (Zadeva T-393/20)
      (2020/C 279/62)
      Jezik postopka: francoščina
      
         Stranki
      
      
         Tožeča stranka: Front populaire pour la libération de la Saguia el-Hamra et du Rio de oro (Front Polisario) (zastopnik: G. Devers, odvetnik)
      
         Tožena stranka: Svet Evropske unije
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  ugotovi, da je ta tožba dopustna;
               
            
                  —
               
               
                  izpodbijani sklep razglasi za ničen;
               
            
                  —
               
               
                  Svetu naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe zoper Sklep Sveta (EU) 2020/462 z dne 20. februarja 2020 o stališču, ki se v imenu Evropske unije zastopa v Pridružitvenem odboru, ustanovljenem z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani ter Kraljevino Maroko na drugi strani, glede izmenjave informacij, da se oceni učinek sporazuma v obliki izmenjave pisem, ki spreminja navedeni pridružitveni sporazum (UL 2020, L 99, str. 13) navaja en sam tožbeni razlog, ki se nanaša na neobstoj pravne podlage za navedeni sklep zaradi nezakonitost Sklepa 2019/217. Ta tožbeni razlog je sestavljen iz desetih delov.
      
                  1.
               
               
                  Prvi del se nanaša na nepristojnost Sveta za sprejetje izpodbijanega sklepa, ker Unija in Kraljevina Maroko nista pristojni, da v imenu zahodnosaharskega ljudstva, ki ga zastopa Front Polisario, sprejmeta mednarodni sporazum za Zahodno Saharo.
               
            
                  2.
               
               
                  Drugi del se nanaša na neizpolnitev obveznosti obravnave vprašanja spoštovanja temeljnih pravic in mednarodnega humanitarnega prava, ker Svet tega vprašanja ni obravnaval pred sprejetjem izpodbijanega sklepa.
               
            
                  3.
               
               
                  Tretji del se nanaša na to, da je Svet kršil svojo obveznost izvršitve sodb Sodišča, saj izpodbijani sklep krši obrazložitev sodbe z dne 27. februar 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Četrti tožbeni razlog se nanaša na kršitev temeljnih načel in vrednot, ki vodijo delovanje Unije na mednarodni ravni, ker:
                  
                              —
                           
                           
                              prvič, Sklep 2019/217 s tem, da krši pravico ljudstva do spoštovanja njegove nacionalne enotnosti, zanika obstoj ljudstva Zahodne Sahare, saj ga poimenuje „zadevno prebivalstvo“;
                           
                        
                              —
                           
                           
                              drugič, Sklep 2019/217 s tem, da krši pravico ljudstva do prostega razpolaganja z naravnimi viri, omogoča sklenitev mednarodnega sporazuma, ki brez privolitve ljudstva Zahodne Sahare, organizira izkoriščanje teh virov;
                           
                        
                              —
                           
                           
                              tretjič, Sklep 2019/217 omogoča sklenitev mednarodnega sporazuma, ki se uporabi za Zahodno Saharo, s Kraljevino Maroko v okviru njene politike priključitve v zvezi z Zahodno Saharo, in sistematične kršitve temeljnih pravic, ki jih ohranitev te politike zahteva.
                           
                        
            
                  5.
               
               
                  Peti del se nanaša na kršitev načela varstva legitimnih pričakovanj, ker je izpodbijani sklep v nasprotju z deklaracijami Unije, ki je večkrat zaporedoma potrdila nujnost spoštovanja načel samoodločbe in relativnega učinka pogodb.
               
            
                  6.
               
               
                  Šesti del se nanaša na napačno uporabo načela sorazmernosti, ker ob upoštevanju ločenega in različnega statusa Zahodne Sahare, neodtujljivosti pravice do samoodločbe in statusa tretje osebe, ki ga ima ljudstvo Zahodne Sahare, Svet ni pristojen za izdajo poročila o sorazmernosti domnevnih gospodarskih koristi tega ozemlja, ki jih prinaša dodelitve preferencialov in ki naj bi bile večje od slabosti, kot je obsežno izkoriščanje naravnih virov, zlasti zalog podzemen vode.
               
            
                  7.
               
               
                  Sedmi tožbeni razlog se nanaša na kršitev pravice do samoodločbe, ker:
                  
                              —
                           
                           
                              prvič, Sklep 2019/217 in sporazum, sklenjen na njegovi podlagi, z uporabo izraza „zadevno prebivalstvo“ zanikata nacionalno enotnost ljudstva Zahodne Sahare, kot nosilca pravice do samoodločbe;
                           
                        
                              —
                           
                           
                              drugič, Sklep 2019/217 s tem, da sporazum o spremembi, sklenjen na njegovi podlagi, ureja izvoz naravnih virov, ki bodo označeni kot proizvodi s poreklom iz Maroka, v Unijo, načeloma zanika suverene pravice ljudstva Zahodne Sahare na njegovih naravnih virih in mu odvzema njegova sredstva za obstoj;
                           
                        
                              —
                           
                           
                              tretjič, glede ozemeljske sestavine pravice do samoodločbe na eni strani Sklep 2019/217 s tem, da omogoča, da se s Kraljevino Maroko sklene mednarodni sporazum, ki se uporabi za del Zahodne Sahare, ki je pod maroško okupacijo, ogroža pravico ljudstva Zahodne Sahare, da se spoštuje ozemeljska integriteta njegovega nacionalnega ozemlja, s tem da zanika ločen in različen status navedenega ozemlja ter dopušča njegovo nezakonito delitev z maroškim „Bermom“. Na drugi strani sporazum, sklenjen s Sklepom 2019/217, ker proizvode iz Zahodne Sahare opredeljuje kot proizvode z maroškim poreklom, pomeni kršitev ločenega in različnega statusa Zahodne Sahare, saj prikriva resnično državo izvora teh proizvodov.
                           
                        
            
                  8.
               
               
                  Osmi del se nanaša na kršitev načela relativnega učinka pogodb, ker Sklep 2019/217 in sporazum, sklenjen na njegovi podlagi, z uporabo izraza „zadevno prebivalstvo“ ljudstvu Zahodne Sahare, ki ga zastopa Front Polisario, zanikata status tretje osebe v odnosih med Evropsko unijo in Marokom ter mu brez njegove privolitve nalagata mednarodne obveznosti v zvezi z njegovim nacionalnim ozemljem in naravnimi viri na njem.
               
            
                  9.
               
               
                  Deveti del se nanaša na kršitev mednarodnega humanitarnega prava ter mednarodnega kazenskega prava, ker:
                  
                              —
                           
                           
                              prvič, Sklep 2019/217 omogoča sklenitev mednarodnega sporazuma, ki se uporabi za Zahodno Saharo, čeprav maroške okupatorske sile v zvezi s tem ozemljem nimajo jus tractatus in jim je na njem prepovedano izkoriščanja naravnih virov;
                           
                        
                              —
                           
                           
                              drugič, Sklep 2019/217 in sporazum, sklenjen na njegovi podlagi, z uporabo izraza „zadevno prebivalstvo“, s katerim so maroške kolonije vključene v okupirano saharsko ozemlje, odobravata in dopuščata selitev prebivalstva, ki ga je izvedla Kraljevina Maroko in s tem storila hudo kršitev člena 49, šesti odstavek, četrte ženevske konvencije in člena 8(2)(b)(viii) Statuta Mednarodnega kazenskega sodišča;
                           
                        
                              —
                           
                           
                              tretjič, Sklep 2019/217 s tem, da določa tarifne preferenciale za „maroške“ proizvode s poreklom iz Zahodne Sahare, omogoča, da se maroške kolonije trajno zakoreninijo na okupiranem ozemlju in koristijo ugodnosti sporazuma o spremembi, s čimer so kršene zgoraj navedene določbe.
                           
                        
            
                  10.
               
               
                  Deseti del se nanaša na kršitev obveznosti Unije v zvezi s pravom mednarodne odgovornosti, ker Sklep 2019/217 s tem, da pomeni podlago za sklenitev mednarodnega sporazuma s Kraljevino Maroko, ki se uporabi za Zahodno Saharo, dopušča hude kršitve mednarodnega prava s strani maroških okupatorskih sil zoper ljudstvo Zahodne Sahare ter omogoča in zagotavlja ohranitev položaja, ki je nastal s temi kršitvami.